钦定古今图书集成/明伦汇编/氏族典/第089卷 > 卢守懃
## 钦定古今图书集成/明伦汇编/氏族典/第089卷 > 卢守懃

按《宋史卢守懃传》：“守懃字君锡，开封祥符人。自入内
内品累迁礼宾使，邠宁环庆路钤辖，还为入内内侍
省押班，领昌州刺史。明道中，改葬章懿太后，而旧藏
有水，以守懃尝典葬事，罢为永兴军兵马钤辖，徙鄜
延路。再迁六宅使，加贵州团练使，进荥州防御使，兼
邠宁环庆路安抚都监。元昊寇保安军，守懃率兵击”
走之，特迁左骐骥使，移陕西钤辖。初，刘平、石元孙被
执，守懃抚膺涕泣，不敢出。叶清臣以守懃拥兵观望，
请正其罪，夺防御使，为湖北都监。久之，复恩州防御
使，迁利州观察使，历真定府、定州、北京路钤辖。以左
卫大将军致仕，卒，赠保顺军节度使，谥安恪。养子昭
序。